Liselott Blixt (DF), 2010-04-06:
Det her forslag udspringer af den kedelige tendens, at hudkræft og modermærkekræft er i stigning i Danmark.
Hudkræft skyldes i langt overvejende grad, at huden udsættes for ultraviolette stråler fra sollys, og sygdommen opstår derfor især på de områder af kroppen, som udsættes for sol, f.eks. hænder og ansigt.
Både almindelig hudkræft og modermærkekræft skyldes i langt de fleste tilfælde for meget UV-stråling fra enten solen eller solarium og for mange solskoldninger.
Det handler ganske enkelt om, at vi skal blive bedre til at undgå solskoldninger og undgå at få for meget UV-stråling.
Afgørende for udvikling af pladecellekræft er den samlede mængde sollys, man har været udsat for.
Hudkræft ses for det meste hos personer med lys hud, da mennesker med lys hudfarve, typisk blonde eller rødhårede, er mere udsatte.
Derfor opstår hudkræft stort set ikke hos mennesker med mørk hud.
Det er det, som vi diskuterer i dag.
Første gang jeg hørte de tal, der kom frem, var jeg selv skeptisk og tænkte, at det bør undersøges mere, for
hvad er det, der gør sig gældende?
Kan et forbud hjælpe?
Jeg hører hr. Flemming Møller Mortensen kun tale om solarier, men vil det ikke give en falsk tryghed at gå ud at forbyde solarier for unge under 16, for så tror man, at den hellige grav er velforvaret, og at man derefter kan nyde den sol, som der er?
Jo mere, jeg hører, jo mere, jeg læser, tror jeg, det vil være sådan.
I Dansk Folkeparti mener vi ikke, at et forbud vil forhindre den tendens, for hvordan vil man forhindre alle de private solarier, og er det ikke bare endnu et forbud, som vil kriminalisere flere mennesker, uden at vi på den måde undgår en stigning i antallet, der bliver ramt af sygdommen?
Og hvordan skal politiet håndhæve forbuddet?
Vi mangler samtidig også en opgørelse over, hvad det betyder for kræftsygdommen, at mange familier tager på solferie.
Jeg tror, mange af os kan nikke genkendende til, at man allerede første dag bliver solskoldet, netop fordi vi lever i et land, som en gang imellem svigter os, hvad angår soltimer, eller fordi man tager af sted om vinteren og derfor med en hud, som slet ikke har fået sollys i lang tid.
Man har ensidigt fokuseret på én solform, hvilket er forkert, hvis vi skal danne os et mere nuanceret billede af risikoen.
Statistikken fra Kræftens Bekæmpelse viser, at der er flere mænd end kvinder, som udvikler hudkræft, hvilket burde være modsat, hvis vi mener, det er solariernes skyld, da flere piger end drenge dyrker det at gå i solarium.
Der er ingen tvivl om, at overdreven soldyrkning er skadeligt, samt at der skal gøres noget ved problemet, blot mener vi ikke i Dansk Folkeparti, at forbud er vejen frem.
Nej, vi kan jo netop se på Kræftens Bekæmpelses undersøgelser om unges solarievaner, at de unge har en meget lille viden om, hvad de skal passe på, når de tager sol, samt hvor skadelige solarier kan være.
Derfor bør en bedre information gå forud i stedet for.
Men jeg er rigtig glad for, at emnet er blevet bragt op, for hver gang vi herinde diskuterer det, vil en lille bid af information altid tilføres borgerne.
Samtidig ser vi så også gerne, at det er forældrene, der begynder at tage ansvar, når de har børn, og sætter sig ind i, hvad der er farligt for børnene.
Derfor kan jeg sige, at Dansk Folkeparti ikke kan tilslutte sig forslaget.